Jesús re ca benni Israel chi güia lecanie:
—Gansi lebiꞌi nna usiguile udole tisa gue nu ria le-ni nna lania liba acale nu gualíga anca nu rudheti ca tisa ruleꞌa.
Anía liba nna un biale nu anca gualí,
nu anca gualíha nna unie lhále.
Lacana nna becabicana guee rácane:
—Riꞌitu ancatu benni datía Abraham,
tsa läga chi uca riꞌitu nu ttoꞌo lo sina gue nuxa benni.
¿Gasná rálu nna eseꞌe látu?
Jesús re cana:
—Neti nna gualíbatia ria le,
iyába ca nu runi nu lä anca tsee nna attiba nu ttoꞌo lo sinaba ancacana gue nu lä anca tsee runcana.
Ttu nu ttoꞌo lo sina nna lägabi elha ralha nua dhona ttu dia lii lisi Benni bananie na,
xiꞌin biyuu Benni bananie na liba nna ralhana dhona ttu dia lii nía.
Larcala nna gansi neti xiꞌini Tata Do Iyyabaaha odiláya le nna lania liba acale nu gualíga seꞌe lále.
Neti nna gua yuba dequi ancale benni datía Abraham,
ttiaca lebiꞌi nna runlale uttile neti,
cumu bittu raca lele tsia lele gue ca tisa quia-ni.
Neti nna rinneba nu bilátia atti doa len Tata quia,
lebiꞌi nna runbale nu bienbinle rá tata gueleha.
Lacana nna rácana:
—Abrahamba anca benniola gue ca tata guetu.
Jesús re cana:
—Ttirca gualíga ancale benni datía Abraham,
lania nna gua runbale ca nu tsee ben biꞌiniha.
Ttiaca lebiꞌi runlale uttile neti de anca benni rixxiꞌa nu anca gualí,
nu bienbatia rá Tata Do Iyyabaaha.
¡Abraham tsa läga ben biꞌiniha atti runle na!
Lebiꞌi nna runbale loesi nu run tata gueleha.
Lacana nna rácana:
—Riꞌitu nna läga ancatu xiꞌini attu nu subi,
ttuba tata guetu do.
Xiꞌini Tata Do Iyyabaahaba riꞌitu.
Jesús re cana:
—Gansi gualíga ancale xiꞌini Tata Do Iyyabaaha nna gua racabinle quia cumu neti nna atta do Benniha biríaya delha dua-ni,
läga titú neti delha,
labe udhelhe neti.
¿Biacala bittu ritedeenle gue nu rpeale-ni?
Lebiꞌi nna bittu ritedeenle cumu läga raca lele udo nagale gue nu ria.
Lebiꞌi nna nu xxegüihaba anca xxudile.
Nu ruꞌu le tata guelehaba reꞌo lele runle.
Lana nna atti uduloli ure yies lo yu-ni ancana nu runi elhutti,
läga runna nu anca gualí cumu läga rinnena nu gualí.
Gansi chi rinnena run leni nna rinnebana nu ancabana,
cumu ancana nu run leni lhe xxudi ca nu run lecani lhe.
Neti nna ganna de rinnea nu anca gualí nuarca bittu ria lele quia.
¿Núle cuequilíle dequi anca nu te tulha gueni?
Gansi rinneba nu anca gualí nna ¿biacala bittu ria lele quia ganna?
Benni anca gue Tata Do Iyyabaaha nna ca tisa gue Bennihaba rudo naga nua,
ttiaca lebiꞌi nna läga ancale gue Tata Do Iyyabaaha,
nuarca bittu raca lele udo nagale ca tisa gue Benniha.
Ca nu Israel nna becabicana rácana Jesús:
—Gualíbintu rátu lu,
nu Samariaba lu,
nu xxegüihaba yuꞌu lheꞌelu.
Jesús becabie guecani re:
—Läganu nu xxegüi yuꞌu lheꞌe neti,
nu runba nna rapa tata quia respeto,
lebiꞌi nna bittu rapale neti respeto.
Neti nna läga runia qui cuequi xen ca benni neti,
gua doba ttu benni runie aca nu ra xxeni leni.
Leonna runi elha uxtisi.
Neti nna gualíbatia ria le,
benni udona tisa gue nu ria nna tsa läga gatti nua.
Ca nu Israel nna becabicana rácana:
—Nannarguaba nna chi yu tseetu,
lu nna nu xxegüihaba yuꞌu lheꞌelu.
Abraham uttiba biꞌiniha,
anáguaba ca biꞌini uca profeta lhe lu nna rálu:
“Nu udona tisa gue nu ria nna tsa läga gatti nua.”
Lu nna ¿si xxenrula rá lelu atti benniola guetu Abraham?
Biꞌiniha nna uttibabi,
anáguaba ca biꞌini uca profeta.
Lu nna ¿núnna runlu dequi ancalu?
Jesús becabie re:
—Gansi la netiba unia anca nu ra xxeni leni nna tsa lägabi daca nua.
Ttiaca tata quia benni rále anca Tata Do Iyyabaaha guele-na runie anca nu ra xxeni leni.
Lebiꞌi nna läga anca bienle Benniha,
netirguaba nna anca biatie.
Gansi innía bittu anca biatie nna lania nna anca ttu nu run leni attiba lebiꞌi,
ttiaca gualíba anca biatie lhe rudoa tisa gue nu re lhe.
Abraham biꞌini uca tata gue ca tata gueleha nna bedáquinbi de ilenbi sá isíaya.
Atti bilenbi bisía sá nna beꞌolhaba lebi.
Ca nu Israel nna bequicana rácana Jesús:
—Nila medi gayua (50) ida lati aquinlu nna gua rálu dequi bilenlu Abraham.
Jesús re cana:
—Neti nna gualíbatia ria le,
atti antisla gali Abraham,
chila doa lania.
Lania nna bedaxxuttebacana iyya uxacacana usiacana Jesús.
Lee nna becatsitteba loe sigába betee lagüi gue ca benni seꞌe nía beríe lheꞌeliꞌa gue yotuha deyye.